ג'ייסון שוורצמן

ג'ייסון פרנססקו שוורצמן (באנגלית: Jason Francesco Schwartzman; נולד ב-26 ביוני 1980) הוא שחקן קולנוע ומוזיקאי אמריקאי ממוצא יהודי. מוכר מהופעותיו בסרטים "המרוץ לצמרת של מקס פישר", "ימים מכורים", "מארי אנטואנט", "רכבת לדארג'ילינג" ו"להציל את מיסטר בנקס". שוורצמן נולד בלוס אנג'לס, קליפורניה שבארצות הברית. אימו השחקנית טליה שייר (לבית קופולה) היא קתולית. אביו המפיק ג'ק שוורצמן הוא יהודי. שוורצמן הוא אחיינו (מצד אימו) של הבמאי פרנסיס פורד קופולה ודודנם של שחקן הקולנוע ניקולס קייג', הבמאית סופיה קופולה, התסריטאי רומן קופולה והמפיק כריסטופר קופולה. שוורצמן הוא נכדם של איטליה וקרמיין קופולה. לשוורצמן שני אחים, המוזיקאי רוברט שוורצמן (אנ') וצלם הקולנוע ג'ון שוורצמן. שוורצמן פרץ לתודעה בשנת 1998 בעקבות תפקידו הראשי בקומדיה של וס אנדרסון "המירוץ לצמרת של מקס פישר". בסרט גילם שוורצמן את מקס פישר, תלמיד בית ספר יוקרתי שמעדיף לנהל חוגים ולהתחבר עם המורים מאשר להיות תלמיד רגיל. תפקיד זה היה הראשון של שוורצמן בעולם הקולנוע, על תפקיד הבכורה שלו קיבל שוורצמן שבחים ומועמדויות למספר פרסים. ב-2002 הופיע שוורצמן בדרמה הקומית "ימים מכורים", בסרט גילם את רוס, אדם צעיר מכור חסר שליטה לסמי הזייה שיוצא למסע על מנת להכיר את "הקוק", יוצר הסם האהוב עליו (מיקי רורק). ב-2004 שיחק שוורצמן בקומדיה "אני אוהב האקביז" וגילם את אלברט מרקובסקי, פעיל צעיר למען איכות הסביבה, המשוכנע שסדרה של צירופי מקרים היא המפתח לאחד הסודות הגדולים של החיים. ב-2005 שיחק שוורצמן בדרמה המוזיקלית "הזבנית". בסרט זה גילם שוורצמן את ג'רמי, מוזיקאי וגבר אחד מתוך שלושה בחייה של גיבורת הסרט מיראבל (קלייר דיינס). בקומדיה "סמנתה" שוורצמן גילם את ריצ'י, סוכנו הדוחה של ג'ק וייט (ויל פרל). ב-2006 שיחק שוורצמן בדרמה הקומית התקופתית של סופיה קופולה, "מארי אנטואנט", בסרט גילם שוורצמן את דמותו של לואי השישה עשר, מלך צרפת שמשודך אל המלכה הצעירה מארי אנטואנט (קירסטן דנסט). ב-2007 הופיע שוורצמן בקומדיית ההרפתקאות של וס אנדרסון, "רכבת לדארג'ילינג". בסרט שיחק שוורצמן את ג'ק ויטמן, האח הצעיר מבין 3 היוצא ביחד איתם למסע לאחר מות אביהם ברכבת החוצה את הודו. שוורצמן אף השתתף בסרט ההקדמה הקצר ל"רכבת לדארג'ילינג", "מלון שבאלייה". בנוסף גילם שוורצמן את דמותו של המוזיקאי הבריטי רינגו סטאר בדרמה המוזיקלית "הולך חזק: סיפורו של דיואי קוקס". ב-2009 השתתף שוורצמן בדרמה הקומית של ג'אד אפאטו "אנשים מצחיקים". בשנת 2012 שיחק בתפקיד ראשי בקומדיה הרומנטית "ממלכת אור הירח" בבימויו של וס אנדרסון. בשנת 2020 שיחק את "הפרוש הזהוב" בסדרת הטלוויזיה האמריקאית "משטרה רפואית" של נטפליקס; ובתפקיד ג'וסטו פאדה בעונה הרביעית של הסדרה "פארגו". בשנת 2021 שיחק שוב בסרטו של וס אנדרסון "הכרוניקה הצרפתית", בו גם שוורצמן לקח חלק בכתיבת התסריט לצד אנדרסון, בן דודו רומן קופולה והוגו גינס. בשנת 2007 הקליט שוורצמן תחת השם "Coconut Records". שוורצמן כתב והלחין את שני אלבומי הפרויקט, "Nighttiming" ‏(2007) ו"Davy" ‏(2009). שירים של "Coconut Records" נכללו בפסקולי הסרטים "אנשים מצחיקים", "ארץ התפוזים", "נוכלים ללא תואר" ובפסקול סדרת הטלוויזיה "The O.C.". בשנת 2009 התחתן שוורצמן עם בריידי קאניגהאם, שהייתה חברתו במשך מספר שנים. החתונה נערכה בביתם בעמק סן פרננדו. לשוורצמן ולקאניגהאם שתי בנות, מרלו ריברס (נולדה ב-2010) ואונה (נולדה ב-2014). מדיה וקבצים בנושא ג'ייסון שוורצמן בוויקישיתוף ג'ייסון שוורצמן, במסד הנתונים הקולנועיים IMDb (באנגלית) ג'ייסון שוורצמן, באתר "אידיבי", מאגר הידע העברי לקולנוע ישראלי ועולמי ג'ייסון שוורצמן, באתר AllMovie (באנגלית) ג'ייסון שוורצמן, באתר Rotten Tomatoes (באנגלית) ג'ייסון שוורצמן, באתר Box Office Mojo (באנגלית) ג'ייסון שוורצמן, במסד הנתונים הקולנועיים KinoPoisk (ברוסית) ג'ייסון שוורצמן, באתר AllMusic (באנגלית) ג'ייסון שוורצמן, באתר MusicBrainz (באנגלית) ג'ייסון שוורצמן, באתר Discogs (באנגלית) אמיר קמינר, ג'ייסון שוורצמן: "ווס אנדרסון הוא המנטור שלי", באתר ynet, 30 במאי 2012